Document ID: 32001D0622

Απόφαση της Επιτροπής
της 27ης Ιουλίου 2001
σχετικά με την τροποποίηση των αποφάσεων 92/160/ΕΟΚ και 97/10/ΕΚ για την περιφερειοποίηση της Νότιας Αφρικής και την κατάργηση της απόφασης 1999/334/ΕΚ για ορισμένα μέτρα προστασίας σχετικά με τους εγγεγραμμένους σε μητρώα ίππους που προέρχονται από τη Νότια Αφρική
[κοινοποιηθείσα υπό τον αριθμό Ε(2001) 2367]
(Κείμενο που παρουσιάζει ενδιαφέρον για τον ΕΟΧ)
(2001/622/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/426/ΕΟΚ του Συμβουλίου, της 26ης Ιουνίου 1990, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές των ιπποειδών προέλευσης τρίτων χωρών(1), όπως τροποποιήθηκε τελευταία από την απόφαση 2001/298/ΕΚ της Επιτροπής(2), και ιδίως το άρθρο 13 παράγραφος 2 στοιχείο α),
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποιήσεως των οδηγιών 89/662/ΕΟΚ, 90/425/ΕΟΚ και 90/675/ΕΟΚ(3), όπως τροποποιήθηκε τελευταία από την οδηγία 96/43/ΕΚ(4), και ιδίως το άρθρο 18,
Εκτιμώντας τα ακόλουθα:
(1) Στην απόφαση 92/160/ΕΟΚ της Επιτροπής(5), όπως τροποποιήθηκε τελευταία από την απόφαση 2000/619/ΕΚ(6) προβλέπεται η περιφερειοποίηση ορισμένων τρίτων χωρών για τις εισαγωγές ιπποειδών.
(2) Οι υγειονομικές συνθήκες για την εισαγωγή των εγγεγραμμένων ίππων από τη Νότια Αφρική ορίζονται στην απόφαση 97/10/ΕΚ της Επιτροπής(7) στην οποία προβλέπεται επίσης η περιφερειοποίηση της Νότιας Αφρικής.
(3) Μετά την κοινοποίηση το 1999, κρουσμάτων αφρικανικής πανώλης των ίππων στη δυτική επαρχία Cape στη Νότια Αφρική, η Επιτροπή εξέδωσε την απόφαση 1999/334/ΕΚ, της 7ης Μαΐου 1999, για ορισμένα μέτρα προστασίας σχετικά με τους εγγεγραμμένους σε μητρώα ίππους που προέρχονται από τη Νότια Αφρική(8).
(4) Στη Νότια Αφρική δεν καταγράφηκαν κρούσματα αφρικανικής πανώλης των ίππων στην μητροπολιτική περιοχή του Cape Town που είναι απαλλαγμένη από την αφρικανική πανώλη των ίππων ή στη ζώνη επιτήρησης που περιβάλλει την απαλλαγμένη περιοχή, πλέον των δύο ετών.
(5) Οι αρμόδιες αρχές της Νότιας Αφρικής διαβίβασαν στην Επιτροπή λεπτομερή τελική έκθεση σχετικά με τα κρούσματα του 1999 και τα μέτρα που ελήφθησαν από τότε. Τα βασικά συμπεράσματα της έκθεσης αυτής υποβλήθηκαν επίσης στην ετήσια συνεδρίαση των εργαστηρίων αναφοράς για την αφρικανική πανώλη των ίππων στο Algete στην Ισπανία, το Νοέμβριο 2000.
(6) Ωστόσο, οι αρμόδιες αρχές της Νότιας Αφρικής ζήτησαν τροποποίηση της περιφερειοποίησης σύμφωνα με την κοινοτική νομοθεσία και τα πρότυπα του διεθνούς γραφείου επιζωοτιών (ΔΓΕ).
(7) Για να επιτραπούν οι εισαγωγές εγγεγραμμένων ίππων από τη Νότια Αφρική είναι αναγκαίο να προσαρμοστεί η περιφερειοποίηση για τις εισαγωγές ιπποειδών με την τροποποίηση του παραρτήματος της απόφασης 92/160/ΕΟΚ, να τροποποιηθούν τα σύνορα των ζωνών επιτήρησης και προστασίας που περιγράφονται στο παράρτημα της απόφασης 97/10/ΕΚ καινά καταργηθεί η απόφαση 1999/334/ΕΚ.
(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η αναφορά στη Νότια Αφρική στο παράρτημα της απόφασης 92/160/ΕΟΚ αντικαθίσταται από τα εξής: "Νότια Αφρική (3)
Η μητροπολιτική περιοχή του Cape Town ορίζεται ως εξής:
ΘΕΣΗ ΠΙΝΑΚΑ "
Άρθρο 2
Το παράρτημα I της απόφασης 97/10/ΕΚ τροποποιείται ως εξής:
1. Η παράγραφος 2 που αφορά την περιφερειοποίηση αντικαθίσταται από τους όρους του παραρτήματος της παρούσας απόφασης.
2. Το δεύτερο εδάφιο της παραγράφου 3.1 αντικαθίσταται από το ακόλουθο κείμενο: "Ωστόσο, κατά παρέκκλιση, ο διευθυντής υγείας των ζώων του Υπουργείου Γεωργίας της Νοτίου Αφρικής μπορεί να χορηγήσει άδεια για εμβολιασμό χρησιμοποιώντας καταχωρημένο πολυδύναμο εμβόλιο AHS όπως ορίζεται από τον παρασκευαστή του εμβολίου και που διενεργείται αποκλειστικά από κτηνίατρο ή από εγκεκριμένο υγειονομικό υπάλληλο ο οποίος έχει προσληφθεί από την κυβέρνηση, στους ίππους εκείνους που προβλέπεται να εγκαταλείψουν την απαλλαγμένη περιοχή ή τη ζώνη επιτήρησης πέρα από τις περιμέτρους της ζώνης επιτήρησης υπό τον όρο ότι οι ίπποι αυτοί δεν θα εγκαταλείψουν την εκμετάλλευση μέχρι την αναχώρηση τους με προορισμό εκτός της απαλλαγμένης ζώνης και της ζώνης επιτήρησης και ότι ο εμβολιασμός πρέπει να σημειώνεται στο διαβατήριο."
3. Η παράγραφος 3.2 αντικαθίσταται από το ακόλουθο κείμενο: "Όταν ο εμβολιασμός εγγεγραμμένων ίππων κατά της αφρικανικής πανώλης των ίππων πραγματοποιείται σε ζώνες εκτός της απαλλαγμένης ζώνης και της ζώνης επιτήρησης πρέπει να πραγματοποιείται από κτηνίατρο ή από εγκεκριμένο υγειονομικό υπάλληλο ο οποίος έχει προσληφθεί από την κυβέρνηση, με την χορήγηση καταχωρημένου πολυδύναμου εμβολίου AHS, όπως ορίζεται από τον παρασκευαστή του εμβολίου και ο εμβολιασμός πρέπει να σημειώνεται στο διαβατήριο."
Άρθρο 3
Καταργείται η απόφαση 1999/334/ΕΚ της Επιτροπής.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 27 Ιουλίου 2001.

Labels: 0
3
18
6